Meister to Liefflande. Unsern fruntliken grot mit gantczer gunst tovoren. Leven getrawen. So als gie uns schriven van Tymme Blunck und Henrick Kerchell dossen bewisern, wo sie Prewsch korn hir gebracht hebbet und menen wol, dat sie it nicht vorkopen mogen, und begeren, dat sie an uns mochten hebben, dat sie dat korn wedder utforen mochten anderswo te vorkopen, wenthe sie sick eres grothen vorderffliken schaden befruchten, und dat er bede es, dat sie den rogghen mochten van hir anderswo foren, sie willent vorwissen und vorborghen, dat sie den roggen nach den Rossen nach den Sweden willen thon handen schaffen; hirumbe, leven frundes, were it sake dat sie den rogghen nicht hir im lande vorkopen kunden, als sie uns vorbracht hebben, so sette wi dat to jw und dat sie vor loven doen vor dat, als denne baven beroret ist. Geven to Rige am middeweke nah visitacionis Marie im 37(ten) jare. Adress: Den ersamen und vorsichtigen mannen, burgermeister und ratmannen unsir stad Revall, unsen leven getruwen.